Täna on Vastseliina vallas Voki külas eriti rahvarohke, sest peetakse  põllumeeste päeva  ja pärast seda algab Voki külapäev. Voki küla eestseisjad olid need, kes tegid taluliidule ettepaneku põllumeeste päev nendega seltsis pidada. Nii ei saagi tänaseid üritusi päris lahus võtta, sest külatandril toimub mitmesuguseid ettevõtmisi hommikust kuni südaööni välja. Toimuvad künnivõistlused, näidatakse uut põllutehnikat, kootakse Voki küla pikimat triibuvaipa, pügatakse lambaid, osaletakse konkursil "Võrumaa parim pirukas 2011", süüakse naiskodukaitsjate keedetud suppi, kuulatakse  kontserte ja lüüakse tantsu. See loetelu on vaid sõrmeotsatäis põllumeeste päeva ja Voki külapäeva tegemistest.